Papersnake/gushiwen huggingface dataset:
金刚随机无尽颂·无断无灭分第二十七
释印肃（宋代）

驴鸣并犬吠，皆标第一义。
幪头都不知，一体包天地。
句
释惠崇（宋代）

海鸥听舜乐，山鬼醉尧觞。
山中
方岳（宋代）

莫怪山翁老更迂，竹庵终日一团蒲。
万言万当不如默，百技百穷同是愚。
往事自惊天大胆，近诗空捻雪成须。
未忧卒岁无衣褐，紫凤天吴柝海图。
题侯仙亭
沈亚之（唐代）

新创仙亭覆石坛，雕梁峻宇入云端。

岭北啸猿高枕听，湖南山色卷帘看。
立春帖子·皇后阁
周必大（宋代）

新年佳节喜相重，屈指元宵五日中。
雪柳巧装金胜绿，灯球斜映玉钗红。
伯循和石堂后二首复依韵
陈普（宋代）

櫂歌一唱醒群迷，先有胸中九曲溪。
仁智之真常莹彻，过门不入亦山栖。
哭东坡
潘大临（宋代）

公与文忠总遇谗，谗人有口直须缄。
声名百世谁常在，公与文忠北斗南。
自桃川至辰州绝句四十有二 其三十二
赵蕃（宋代）

一春多雨夏当悭，今岁还防似去年。玉历检来知小满，又愁阴久碍蚕眠。
證道歌 其九十四
释印肃（宋代）

一切有为法不同，百鍊精金胜赤铜。自持自用应无尽，济老怜贫透日红。
和中丞晏尚书观上御青城案警场
宋庠（宋代）

崔嵬缯阙倚云梯，三叠鸣笳引夕鼙。
使范雄严天意悦，瑞氛斜日紫垣西。
寄周韶州
牟融（唐代）

十年学道困穷庐，空有长才重老儒。功业要当垂永久，

利名那老在须臾。山中荆璞谁知玉，海底骊龙不见珠。

寄语故人休怅怏，古来贤达事多殊。
冬月感怀
赵完璧（明代）

窗月明如练，松风轻入檐。不成清夜寐，相对烛花残。

往事翻新恨，凋年损故颜。馀龄春酒在，何必问还丹。
挽陈师复寺丞二首
刘克庄（宋代）

岁晚沧洲筑草堂，却将逢掖换轩裳。
市朝共叹凤高翥，世俗或疑麟不祥。
童子举扶犹忼慨，门人要絰各凄凉。
衰残无复相镌切，遗墨常留几案傍。
挽史教授子正
度正（宋代）

独抱遗经手不停，振衣艺苑自雷霆。
文如曾子反居亚，才过高雷又短龄。
共叹麒麟封白壤，喜看鸿雁在青冥。
慈颜莫作虚空想，西简先生千字铭。
癸未三月初七日泛舟东溪寻访赵石斋于方壶山中临分留呈
徐瑞（宋代）

短篷载烟雨，鼓枻过东溪。盘桓万山间，乘兴信所之。

桃花流水万，缭绕路欲迷。隐隐鸡犬声，时时出翠微。

支筇试幽讨，中有高人居。平湖湛寒碧，疏林擢新枝。

始至俗眼明，延缘遂忘疲。方瞳绿发翁，一笑深相知。

高谭漱芳润，探囊出新诗。拍手孤鸿翔，拄杖凌空飞。

举酒对东风，献酬各不辞。欲去不忍去，绿树鸣催归。

我欲从公住，奈此尘鞅羁。
菩萨蛮 春晚口占
王梦兰（清代）

一声百舌啼金井。海棠枝上燕支冷。小院燕双飞。湘帘镇日垂。

薄寒轻似水。慵把阑干倚。墙角杏花残。临风翠袖单。
泊浙江东岸次斗山韵
杨公远（宋代）

渺渺江空阔，停帆首屡回。
渔家编苇荻，蜃气幻楼台。
逸少亭应在，鸱夷棹不来，
一钩新月上，时把篾篷推。
次韵贺夏桂洲学士受赐箱金犀带
湛若水（明代）

金蕙生香礼乐身，通天文犀不足珍。自惭圣世曾何补，公在当朝更几人。

明良际遇云龙会，制作辉光耳目新。想得沃心愈纯一，皇言今见出如纶。
题朝元阁
陈尧佐（宋代）

朝元高阁迥，秋毫无隐情。
浮云忽以蔽，不见渔阳城。
饮中示子贤诸友七绝颇愧狂斐 其七
欧阳澈（宋代）

不作群儿浪谤伤，致身蕲处谏台霜。功成野服便萧散，会见裴公绿野堂。
怀友
唐彦谦（唐代）

金井凉生梧叶秋，闲看新月上帘钩。

冰壶总忆人如玉，目断重云十二楼。
答吴知府仲登见招三绝
释宝昙（宋代）

渡水穿云已借书，蝇头一日五千馀。
东家居士应怜我，白首那堪又徙居。
题肤功雅奏图 其一
邝露（明代）

一曲清歌送谢安，青云天上忆弹冠。千秋苜蓿归秦垒，九伐威弹肃汉官。

涿鹿月连弓影合，卢龙霜落剑花寒。明时自笑终童老，欲请长缨愧羽翰。
代人张抚干母挽辞
周孚（宋代）

自愧升堂旧，乡闾复外姻。那知伏枕日，正值辍舂辰。

帉帨方长夜，蘋蘩忍独春。谁传绛帐学，季子本天麟。
读书法云寺寺在那亮乡东岭下
廖纪（明代）

何处寻幽胜，闲过惠远家。到门云护砌，挥麈雨生花。

寺后峰阴合，阶前树影斜。钟声休报晓，吾欲演三车。
天崔雪歌，送萧治归京
岑参（唐代）

天崔有雪常不开，千峰万岭雪崔嵬。北风夜卷赤亭口，
一夜天崔雪更厚。能兼汉月照银崔，复逐胡风过铁关。
交河城边飞鸟绝，轮台路上马蹄滑。晻霭寒氛万里凝，
阑干阴崖千丈冰。将军狐裘卧不暖，都护宝刀冻欲断。
正是天崔雪下时，送君走马归京师。雪中何以赠君别，
惟有青青松树枝。
仁仲学正见予竹冠蓬鬓形状偻伛无异八十
唐桂芳（明代）

春来多病患疮痏，跬步须论千万里。踯躅蹒跚形也偻，如遇躄者妇启齿。

竹冠野服发垂耳，手执枯藤坐复起。奈何冷眼程夫子，诮予九九年差是。

君不见太公偶然钓渭水，曰载后车命之矣。霜摧雪虐百草死，桧柏参天翠如洗。

代间胡公百不理，邻家得酒且欢喜。
嫁女诗
嵩岳诸仙（唐代）

劝君酒，为君悲且吟。自从频见市朝改，无复瑶池宴乐心。

奉君酒，休叹市朝非。早知无复瑶池兴，悔驾骅骝草草归。

八马回乘汗漫风，犹思往事憩昭宫。宴移玄圃情方洽，

乐奏钧天曲未终。斜汉露凝残月冷，流霞杯泛曙光红。

昆仑回首不知处，疑是酒酣魂梦中。

一曲笙歌瑶水滨，曾留逸足驻征轮。人间甲子周千岁，

灵境杯觞初一巡。玉兔银河终不夜，奇花好树镇长春。

悄知碧海饶词句，歌向俗流疑误人。

珠露金风下界秋，汉家陵树冷修修。

当时不得仙桃力，寻作浮尘飘陇头。

五十馀年四海清，自亲丹药得长生。

若言尽是仙桃力，看取神仙簿上名。

月照骊山露泣花，似悲先帝早升遐。

至今犹有长生鹿，时绕温泉望翠华。

幽蓟烟尘别九重，贵妃汤殿罢歌钟。中宵扈从无全仗，

大驾苍黄发六龙。妆匣尚留金翡翠，暖池犹浸玉芙蓉。

荆榛一闭朝元路，唯有悲风吹晚松。

上清神女，玉京仙郎。乐此今夕，和鸣凤凰。

凤凰和鸣，将翱将翔。与天齐休，庆流无央。

玉为质兮花为颜，蝉为鬓兮云为鬟。何劳傅粉兮施渥丹，

早出娉婷兮缥缈间。

水晶帐开银烛明，风摇珠珮连云清。

休匀红粉饰花态，早驾双鸾朝玉京。

三星在天银河回，人间曙色东方来。

玉苗琼蕊亦宜夜，莫使一花冲晓开。
艮止亭晚意
薛季宣（宋代）

山影殊亭日转西，墙头历历片帆移。何人唤我频归去，侧耳疏篁怨子规。
策杖
喻良能（宋代）

田园依峻岭，牵兴每须登。
却得台郎力，扶持借赤藤。
寄题梵才大士台州安隐堂
梅尧臣（宋代）

巢禽托静林，潜鱼恋深壑。
岂不能自安，翔泳得所乐。
达士远纷华，於戡守冲漠。
堂前鸣松风，堂後馥花萼。
好鸟时一呼，澄明望寥廓。
诗兴犹不忘，禅心讵云著。
所以得自然，宁必万缘缚。
未能与之游，怀慕徒有作。
西江月·进道须凭笃志
尹志平（元代）

进道须凭笃志，收心慎勿狂游。听予苦口劝同流。莫待因循皓首。绿发朱颜易改，青春白昼难留。争如速悟便回头。认取忠言善诱。
题画扇 其一
李之仪（宋代）

曾记终南雪里山，玉峰琼岫耸巑岏。风流转入丹青手，画作江城六月寒。
送范子镇
黄裳（宋代）

东南有人不可攀，生轻义重人所难。此风彫落不复见，得公今日如芝兰。

千人忽堕风涛间，义气有感心生寒。以情论法不可枉，使法可枉吾宁閒。

兼遗物己为虚舟，遂授此属还平流。相逢鹰犬颜何厚，剑水闽山公不朽。

有恩流到墓中魂，无累乞寻林下友。得官西去心胆雄，帐下将军望公久。

此生义在公无惭，未到青云空白首。男子屈伸当有时，行置长缨远夷脰。

浩歌一阕公临政，马上东风曲堤柳。卯酒醺醺吹复醒，纤毫谩引无中有。

洒然得句谁其酬，寄我须烦置邮走。
乞姚花二首
黄庭坚（宋代）

青春日月鸟飞过，汗简文书山叠重。
乞取好花天上看，宫衣黄带御炉烘。
泛湖上云门
陆游（宋代）

三百里湖秋渺然，是间可以著钓船。
浩歌暮过石帆下，烂醉夜泊樵风边。
茫茫沙月忽侧堕，袅袅山气时孤骞。
冥鸿远举谢斯世，白鸥自放全其天。
幽栖幸脱市朝械，捷径那著功名鞭。
人生各自适意耳，稷禹巢许知谁贤？
蝶恋花 闻声
沈谦（清代）

料峭东风花树暝。月过窗纱，犹见残灯影。香梦初回知害冷。

彩见低唤何曾应。

玉漏迢迢嫌夜永。一点春莺，趱上相思症。半晌隔楼还寂静。

娇娥睡去檀郎醒。
人日度荥泽口
郑珍（清代）

黄流滚滚自天来，夜斩层冰晓楫催。广武山头初日上，大梁城楫乱云开。

亲心逐子前年度，游辙何时此济回。多谢河公好看客，安澜空望古今才。
七十翁吟七言十首
方回（元代）

几夜楼东晓望时，长庚缺月傍参旗。
江湖已满焉能久，天地将秋更不疑。
暑渐变凉差可喜，老难重少自堪悲。
年来辈行凋零尽，诗卷中多赋挽诗。
句
释惠崇（宋代）

露下牛羊静，河明桑柘空。
自规
陆游（宋代）

忿欲俱生一念中，圣贤本亦与人同。
此心少忍便无事，吾道力行方有功。
碎首宁闻怨飘瓦，关弓固不慕冥鸿。
老翁已落江湖久，分付余年一短篷。
偈颂一一二首 其八十三
释清远（宋代）

若论佛，祇是当人更无物。若论顶，昼夜舒光照前境。

若论心，看顶无相用顶深。若论经，解语能言不是声。

若论斋，所为所作尽和谐。若论愿，犹如身在龙门院。

若论了，无虑无疑心皎皎。心皎皎，增添福寿灾殃少。

论量功德广难思，须弥未大沧溟小。
锁窗寒（帘下）
曾隶（宋代）

绣额云横，银钩月小，绿杨庭院。疏明满幅，永画未忺高卷。爱空疏、巧匀曲波，弄晴日色花阴转。任筛金影碎，轻敲檐玉，碍双飞燕。

凝见。窗留篆影，六曲雕阑，翠深绛浅。香风暗度，不隔娇松莺啭。似无情、重雾下垂，嫩桃想像添笑脸。望瑶阶、窣地双鸳，注盼金莲远。
有怀凌卧岩
朱诚泳（明代）

月色满虚庭，皎然如秉烛。鸣蝉咽无声，巢鸟惊还宿。

忽忆卧岩人，怅然乱心曲。烟树千万重，苕溪如在目。

有书未得通，有地何由缩。入口匪刀圭，春风面如玉。

悠然养谷神，遐龄端可卜。
俞景仁教论相过
黄庚（元代）

江云舒卷弄阴晴，新绿园林似染成。
花怯晓风寒蝶梦，柳愁春雨湿莺声。
栖迟茅屋无尘事，深闭柴门远俗情。
佳客相过慰岑寂，酒边闲把近诗评。
题锦屏山
度正（宋代）

积翠浮空老不枯，英灵今此定何如。
万章松柏还蒙密，千载风云颇阔疏。
一气周汉无间断，四时变化有盈虚。
凭高极目怀嵩华，此愤何时可一摅。
岁除夜
罗隐（唐代）

官历行将尽，村醪强自倾。
厌寒思暖律，畏老惜残更。
岁月已如此，寇戎犹未平。
儿童不谙事，歌吹待天明。
六月寓章法寺
丘葵（宋代）

暝色入招提，昏鸦已不啼。
诸僧空院出，老子独山栖。
堂面无人北，天形尽日西。
寂寥应不恨，吾道与时睽。
饯寄庵居上龚颜质
程公许（宋代）

煌煌帝王都，列第喧丝竹。
林园竞选胜，四匝湖山曲。
谁知南屏下，老叟甘幽独。
忆从古栝来，红颊鬓鬒绿。
王侯争倒屣，交友为属目。
引觞百壶倒，授简千颖秃。
功名良误人，日月如转毂。
侵寻四十年，一往不可复。
浮云玩身世，投老寄僧屋。
坚忍苟求，趺坐淡无欲。
人生固幻梦，要须有归宿。
买山岂不念，探囊一捧腹。
旧交上连璧，情未忘伐木。
苏台香正凝，宝婺驾已夙。
谈笑百金挥，拮据三间足。
何妨山水窟，就讯高燥卜。
行矣不可迟，片帆浪花蹙。
归来督工师，涓选亟营筑。
开轩纳云水，绕槛艺松菊。
身间心自平，长把黄庭读。
金刚随机无尽颂 其六 净心行善分第二十三
释印肃（宋代）

春池夜长萍，浮生岂暂停。解说千古事，到老也无成。
杜钦之次渊明答庞参军韵见送用韵答之
李彭（宋代）

征南远韵度，诣绝皆妙言。银台陈谏疏，耻作赋兔园。

手板聊拄陈，爽气来新萹。临窗无谢守，僧珍自超然。

我游赤壁下，为君且延缘。周礼尽在鲁，惊嗟类韩宣。

候雁响横河，游子念故山。行当理烟艇，相期醉馀年。
为查雨亭题遗峰补卉册六首 其四
华蘅芳（清代）

数拳奇石四时花，两手挥成是一家。佳话流传人共羡，海盐张氏海宁查。
忆家二首 其二
史谨（明代）

树拥溪边阁，山浮雨后岚。白头归未得，画里望江南。
朝霞洞 其一
员兴宗（宋代）

欲落未落天疏星，东方作矣绛楼明。人间但眩长春洞，此地真如不夜城。
酬元员外三月三十日慈恩寺相忆见寄
白居易（唐代）

怅望慈恩三月尽，紫桐花落鸟关关。诚知曲水春相忆，

其奈长关老未还。赤岭猿声催白首，黄茅瘴色换朱颜。

谁言南国无霜雪，尽在愁人鬓发间。
海陵病中 其四
吕本中（宋代）

往来车马闹泥涂，一室萧然百事无。语默二途俱不涉，不劳辛苦对文殊。
题柏台山僧
于鹄（唐代）

上方唯一室，禅定对山容。行道临孤壁，持斋听远钟。

枯藤离旧树，朽石落高峰。不向云间见，还应梦里逢。
风回二绝句 其二
项安世（宋代）

缆作野叉浮水面，碇如狸爪下船头。长年笑语归船去，卧听颠风更不愁。
题屏风
林翼池（清代）

人俯澄波披雨钓，鸟冲残霭掠云飞。卧游忘却丹青笔，直欲携壶上翠微。
句
释德（宋代）

竚看长空垂巨泽，直教四海尽丰登。
送朱季公守封川
楼钥（宋代）

韶阳生长十余年，城郭重经固宛然。
叹息紫微仙去久，尚余遗墨照山川。
蒲中杂咏 李园
赵鼎（宋代）

射虎将军竟不侯，脱身锋镝老菟裘。柳枝折尽东风晚，闲对酴醾一醉休。
三姝媚·蘼芜春思远
王鹏运（清代）

蘼芜春思远。采芳馨愁贻，黛痕深敛。薄命怜花，倚东风罗袖，泪珠偷泫。瞑入西园，容易又、林禽声变。那得相思，付与青苹，自随蓬转。
惆怅罗衾扪遍。便梦隔欢期，旧恩还恋。芳意回环，认鸳机锦字，断肠缄怨。缕缕丝丝，拚袅尽、香心残篆。漫想歌翻璧月，临春夜满。
念奴娇 云影
王夫之（明代）

层峦飞映，似缥渺神山，因风离合。簇簇青莲轻度过，却绕孤峰合匝。

极目空明，遥天无际，瑶镜微笼匣。平沈远树，翠光略吐尖甲。

曳仗閒倚亭皋，微飙下拂，便凉生一霎。荷芰半塘新绿暗，忽染素罗轻袷。

回首吾庐，午烟遥接，一幅青绡裛。数竿修竹，凤梢还与低压。
玉山道中
范成大（宋代）

常山多清溪，玉山富乔木。
行色郁苍然，颇亦慰愁目。
梅花隔篱见，珑璁照茅屋。
晚来风刮地，想见飘香玉。
卷帘与夫子联句
邓氏（明代）

卷帘且放春风舞，好共花妃入睡乡。
鸳盏可留佳色醉，早霞如与借红妆。
北苑侍宴杂咏诗。竹
徐铉（宋代）

劲节生宫苑，虚心奉豫游。自然名价重，不羡渭川侯。
邹松滋寄苦竹泉橙麴莲子汤三首
黄庭坚（宋代）

松滋县西竹林寺，苦竹林中甘井泉。
巴人漫说虾蟆培，试裹春芽来就煎。
酬和知制诰孙舍人见寄
魏野（宋代）

也知皇宋足名人，至论谁堪继后尘。
已见世传元相制，将闻诏写白公真。
紫微星宿虽潜望，红药阶除岂易亲。
野客多惭惠佳句，强酬应信废精神。
汉宫曲
徐凝（唐代）

水色帘前流玉霜，赵家飞燕侍昭阳。
掌中舞罢箫声绝，三十六宫秋夜长。
重阳日赐宴曲江亭，赋六韵诗用清字
李适（唐代）

早衣对庭燎，躬化勤意诚。时此万机暇，适与佳节并。

曲池洁寒流，芳菊舒金英。乾坤爽气满，台殿秋光清。

朝野庆年丰，高会多欢声。永怀无荒戒，良士同斯情。
重次臞轩韵二首
刘克庄（宋代）

潦倒常惭室弗堂，君恩特地与开荒。
灵津误作乘槎客，华发羞陪射策郎。
金菊歌新赓下鹄，碧梧枝老许栖皇。
退臣无路酬天奖，旦旦炉熏祝宝坊。
酬娄秀才寓居开元寺早秋月夜病中见寄
柳宗元（唐代）

客有故园思，潇湘生夜愁。
病依居士室，梦绕羽人丘。
味道怜知止，遗名得自求。
壁空残月曙，门掩候虫秋。
谬委双金重，难征杂佩酬。
碧霄无枉路，徒此助离忧。
送五八侄归二江
李流谦（宋代）

清霜入短褐，送汝酌深杯。
万事不如学，千金难买才。
关心门户重，过眼岁时催。
莫待收灯后，驱车望早来。
句
徐陟（宋代）

止渴当择水，暂憩须芳阴。
怀州客舍
方干（唐代）

误饮覃怀酒，谁知滞去程。朝昏太行色，坐卧沁河声。

白道穿秦甸，严鼙似戍城。邻鸡莫相促，游子自晨征。
寄呈温江安寺丞
文同（宋代）

高崖古驿荒凉甚，过客何尝住久之。
独有门边君写处，每来无不读多时。
清平乐
吴藻（清代）

天公玉戏。粉画嫏环地。何必添香红袖倚。香在万梅花里。

枝枝和雪空明，晓窗不点书灯。仙鹤飞来识字，翠禽惊起无声。
赠刘五经
齐己（唐代）

往年长白山，发愤忍饥寒。扫叶雪霜湿，读书唇齿干。

群经通讲解，八十尚轻安。今日江南寺，相逢话世难。
同梦得醉后戏赠
白居易（唐代）

唯欠与君同制令，一时封作醉乡侯。
句
陈傅良（宋代）

玉龙十二蓬山顶，宝髻三千汉殿中。
夏云峰 和六禾宝云道中日光浴之作
杨玉衔（清代）

爇兰汤。薰沐赋、湘累绣口骚肠。又似水嬉拭垢，凫没鱼翔。

濯从又汉，都输与、曝向秋阳。旷莽界、眠红藉绿，颠倒衣裳。

登高不羡招凉。讵犹恋、夏云恶木阴长。正好背偎棉纩，腹晒书囊。

精华嘘吸，通沆瀣、气辨青黄。忍忘却、锄禾日午，珠酣淋浪。
登舟雨作再作一绝
张嵲（宋代）

平生过眼无穷景，未省经行有此奇。
烟雨连山催去棹，不容青壁更题诗。
官居偶书
李新（宋代）

湖山随顾盼，薄俸亦甘心。
穷鬼不教富，诗魔长使吟。
支颐闻落叶，隐几见栖禽。
此意竟谁喻，萧萧秋夜深。
送杜少柳起萃知遂宁府以高名千古重如山为韵
韩元吉（宋代）

灵旗出江淮，犀甲下秦陇。
天声毙狂酋，百战有余勇。
手敛权贵避，胆落将士惧。
谁欤任司直，用舍系轻重。
少年行二首 其二
杜甫（唐代）

巢燕养雏浑去尽，江花结子已无多。黄衫年少来宜数，不见堂前东逝波。
涪江泛舟送韦班归京（得山字）
杜甫（唐代）

追饯同舟日，伤春一水间。飘零为客久，衰老羡君还。

花远重重树，云轻处处山。天涯故人少，更益鬓毛斑。
梁州令（中吕宫）
柳永（宋代）

梦觉纱窗晓。残灯掩然空照。因思人事苦萦牵，离愁别恨，无限何时了。

怜深定是心肠小。往往成烦恼。一生惆怅情多少。月不长圆，春色易为老。
咏宝剑
崔融1（唐代）

宝剑出昆吾，龟龙夹采珠。五精初献术，千户竞沦都。

匣气冲牛斗，山形转辘轳。欲知天下贵，持此问风胡。
告春亭
朱翌（宋代）

竟日成清坐，因行或抚松。
墙阴连曲浪，木杪涌奇峰。
要路看公等，闲乡属我侬。
未春花已尽，春到若为容。
福城无雪然人物与洛城一也
陈普（宋代）

入城一肺便金兰，青眼论心视肺肝。
日用共为时世笑，书眠常肺鬼神看。
狂歌雪裹忘年老，高卧城中傲岁寒。
但愿康宁百二十，年年斫雪访袁安。
王烟客先生长白山图歌
张实居（明代）

泰山东北址，副岳惟肃然。茂陵刘郎封禅处，金枝玉叶尝绵绵。

太常兴到山图出，千峰万壑相钩连。黑气淋漓走风雨，笔痕缥缈生云烟。

会仙崔嵬三千仞，峰峦剑立树倒悬。大谷两嶂更奇绝，或如狮吼或象眠。

源源不断绣江水，黛溪百折清且涟。展卷恍入翠微里，伏生范老同周旋。

我家小山临黄谷，负耒独耕谷口田。闲上摩诃采芝草，却临黉堂酌醴泉。

手握绿文蝌蚪字，寻真日日踏层巅。闻有仙人号白兔，倒骑白兔凌青天。

仙人不知何处去，柴门流水今依然。
拟玉溪体赋泉墅海棠二首
程公许（宋代）

濯锦波光绕百遭，夜寒秉烛更须高。
恨无丽藻供摛翰，聊复重裘索俊羔。
长笑董仙痴守杏，可怜曼倩坐偷桃。
若教人侍红云殿，应悔从前俗虑饕。
芦花
王汝舟（宋代）

琵琶亭前夜泊舟，荻花瑟瑟风飕飕。浔阳夜静月如昼，琵琶寂寞江空流。
满江红 小庄有感
舒逊（元代）

岁晚江空，更风雪、连朝情恶。门紧闭、清寒＊＊，重重帘幕。老屋数椽聊掩庇，山田几亩多硗确。叹前村、乔木碧参天，今凋落。三杯酒，还堪乐。一局棋，尤难着。任功名盖世，到头都错。世事宛如春梦短，人情恰似秋云薄。对青灯、感慨几兴亡，今犹昨。
剥啄行
韩愈（唐代）

剥剥啄啄，有客至门。客不出应，客去而嗔。从者语客，

子胡为然。客不厌客，困于语言。欲不出纳，以堙其源。

空堂幽幽，有秸有莞。门以两板，丛书于间。窅窅深堑，

其墉甚完。彼宁可隳，此不可干。从者语客，嗟子诚难。

子虽云尔，其口益蕃。客为子谋，有万其全。凡今之人，

急名与官。子不引去，与为波澜。虽不开口，虽不开关。

变化咀嚼，有鬼有神。今去不勇，其如后艰。客谢再拜，

汝无复云。往追不及，来不有年。
过马当山
许及之（宋代）

彭郎矶头晚更凉，扁舟瞥过鲚鱼香。买鱼斫鲙初传酒，顷刻风帆过马当。
投建阳王宰
李处权（宋代）

异时丞相柄文盟，一顾曾空冀北群。
铅椠无功方笑我，箕裘不坠蚤知君。
诗家只说王摩诘，官况谁怜郑广文。
散尽黄金犹作客，还来把酒对孤云。
溪堂春日即事
蒲寿宬（宋代）

抵是此溪山，须将旧眼看。
鸥飞绿不染，鸟没翠如攒。
雨过岩峦净，潮来天地宽。
莫浮茅屋去，犬吠拍栏干。
声声慢·嘲红木犀
辛弃疾（宋代）

嘲红木犀。余儿时尝入京师禁中凝碧池，因书当时所见。

开元盛日，天上栽花，月殿桂影重重。十里芬芳，一枝金粟玲珑。管弦凝碧池上，记当时、风月愁侬。翠华远，但江南草木，烟锁深宫。
只为天姿冷淡，被西风酝酿，彻骨香浓。枉学丹蕉，叶底偷染妖红。道人取次装束，是自家、香底家风。又怕是，为凄凉、长在醉中。
是夕范生小酌
陈献章（明代）

日月双轮转，乾坤一气旋。是时冬始闰，细雨夜如年。

人语斜风外，天机落叶边。凭谁给灯火，更坐读残篇。
淳熙戊戌将命广东侍亲携孥十一月至安仁留
蔡戡（宋代）

忆昨南游日，今余二十年。
扶舆潘母健，举案孟光贤。
远宦徒劳耳，重来倍怆然。
若非吾小阮，只影更谁怜。
次韵前人自寿且请入会
顾清（明代）

物生天壤间，孰与天运长。日月有薄蚀，蛟龙有晦藏。

木贱乃多寿，花妍类无香。先生学古士，文不数班杨。

名场四十载，万足争奔忙。遗珠满暗室，袖手不下堂。

德充诱斯浅，神胜体益康。譬彼姑射仙，无伤亦莫伤。

时于苍生病，中宵起徬徨。嘉辰集同社，作诗代暄凉。

洛俗遵教礼，颍评公否臧。终当齿末坐，不作攒眉狂。
水调歌头（寿赵茶马）
李刘（宋代）

万里碧鸡使，叱驭问邛峡。枪旗有烨，川秦奔走送龙媒。好在灵均初度，唤起长庚佳梦，霜月照金罍。寿似武侯柏，香在草堂梅。

舞娉婷，斟凿落，沃崔嵬。神尧孙子，向来八九上三台。挂了桑弧聊蓬矢，便恐彤弓柜瓚，分宝下天阶。归赋梁园雪，试唤长卿来。
咏史上·蔡邕
陈普（宋代）

万岁黄金欲散时，柯亭风笛尚堪吹。
一时谋卓人无数，不遣中郎一个知。
次韵钱穆父还张天觉行县诗卷
苏轼（宋代）

君如天马玉花骢，万里须臾不计功。
投刃皆虚有余地，运斤不辍自成风。
如何十日敲榜外，已复千篇笑语中。
只恐学禅余此在，卓锥犹是去年穷。
太皇太后阁六首
苏轼（宋代）

令节陈诗岁岁新，从官何以寿吾君。
愿储医国三年艾，不作沉湘九辩文。
瑶池春宴图
黄溍（元代）

西飞青雀几时还，贝阙琳宫缥缈间。笔底春风殊未老，蟠桃积核已如山。
御街行·秋日怀旧
范仲淹（宋代）

纷纷坠叶飘香砌。夜寂静，寒声碎。真珠帘卷玉楼空，天淡银河碎地。年年今夜，月华如练，长是人千里。
愁肠已断无由醉，酒未到，先成泪。残灯明灭枕头欹，谙尽孤眠滋味。都来此事，眉间心上，无计相回避。
至后承元煇见和复次韵书病中近况十首
方回（元代）

往事付杯酒，残生余幅巾。
更须占大衍，久已玩同人。
犒少傭奴懒，迎迟过客嗔。
悔曾迷宦海，素不媚钱神。
瓶形岭早发
元德明（金朝）

海云萧瑟雪花乾，人在羊肠百八盘。閒客不知名利苦，见时应作画中看。
暨阳怀古二十三首 其六 长巷村
缪徵甲（清代）

世訾郭景纯，所学任术数。身卒蹈危机，任数为数误。

吾谓郭求仁，任数理即具。当其对逆敦，顺逆冀一悟。

臣命尽今日，殉国无他顾。若有趋避心，生死先失度。

闻昔葬母昆，江上来封墓。葬经失真传，后人多依附。

宣城并归魂，太真复短祚。幽冥负伯仁，忠义争竖树。

淮水有时竭，衔刀上天诉。如何中吴人，耑祀短主簿。
麻沙八景诗 其五 松冈夜涛
蔡元定（宋代）

万顷云涛轰怒雷，更深好梦遽惊回。老松本是无声物，恰值风从天上来。
结夏西山诸佛刹效初盛体为排律十首 其四
胡应麟（明代）

半岭金银出，中天杖锡留。门庭炎汉辟，栋宇大唐修。

一水浮精舍，千峰插梵楼。凭高双槛豁，望远七灯幽。

舍利神光跃，兜罗佛臂柔。阎浮穷上国，赡部尽南州。

削壁云霞动，飞檐象纬游。𣄢高寒月坠，磬断夕阳收。

麓胜前飞鹤，山深近伏牛。象王迎法驾，龙伯护灵湫。

芥吐须弥色，莲垂阿耨流。旃檀长照夜，祗树不惊秋。

大士居岩际，高僧坐石头。机深频掣棒，偈苦欲沈舟。

溪岸闻三乘，云门见四愁。谩论生老病，千劫尽浮沤。
芣苢
佚名（先秦）

采采芣苢，薄言采之。采采芣苢，薄言有之。
采采芣苢，薄言掇之。采采芣苢，薄言捋之。
采采芣苢，薄言袺之。采采芣苢，薄言襭之。
数日天气朝阴莫晴复用前韵
王十朋（宋代）

忍饥面目类颜回，仅得青天半日开。且愿催诗无雨至，只宜送月有风来。

出游偶以文昌霁，待满当为桀溺推。曰雨曰旸皆帝力，麦苗无害免书灾。
减字木兰花
王鹏运（清代）

婆娑醉舞，呵壁无灵天上语。独上荒台，秋色苍然自远来。

古人上见，满目荆榛文字贱。莫莫休休，日凿终为混沌忧。
田家即事
储光羲（唐代）

桑柘悠悠水蘸堤，晚风晴景不妨犁。
高机犹织卧蚕子，下坂饥逢饷饁妻。
杏色满林羊酪熟，麦凉浮垄雉媒低。
生时乐死皆由命，事在皇天志不迷。
喜遇洪仲本于山南以蝉噪林逾静鸟鸣山更幽为韵作十诗寄之兼呈驹父 其八
李彭（宋代）

禹金贡九牧，铸鼎知神奸。博学如地负，能发键与关。

奇货只希价，妙语期藏山。要当继三代，何劳追二班。
拜扫唐颐庵墓
唐冕（明代）

远携尊俎拜清明，策马穿云步古亭。百尺松楸先代冢，几碑苔藓大夫铭。

绮罗晴日山花秀，弦管春风野鸟声。笑问汉家千世事，五陵无树草青青。
南浦二首 其一
项鸿祚（清代）

春水涨溪，浑是濛濛，昨夜杨花吹遍。走马问章台，长堤外，和雨和烟一片。

纤腰自舞，料应未识相思怨。可惜笑桃人别后，孤负年年青眼。

怪他眠起无端，好光阴都付，小莺雏燕。不向陌头看，怎知我，近日魂销肠断。

丝丝缕缕，几时系得东风转。且去西泠桥畔等，万一舣船重见。
淳化中朝会二十三首
佚名（隋代）

振万方明德，疾徐咸可观。
铿锵动金奏，蹈厉总朱干。
夹进昭威武，申央警宴安。
守方推猛士，当用鹖为冠。
题张宗苍山水
弘历（清代）

泌之洋洋大壑潨，石桥有而无路通。厜㕒之上箕踞翁，是巢许乎抑隐洪。

岫幌扫迹薜荔丛，蒲轮鹤书求何从。白云舒卷空谷风，超然元著意正同。
送赵明府还北
方干（唐代）

故园终不住，剑鹤在扁舟。尽室无馀俸，还家得白头。

钟催吴岫晓，月绕渭河流。曾是栖安邑，恩期异日酬。
新买东庄宾友携酒往看十绝句 其三
李梦阳（明代）

年来好事推刘四，酒兴花情老独浓。最喜能移山茉莉，所嗟犹欠木芙蓉。
废宅
汪元量（宋代）

王侯多第宅，草满玉阑干。
纵有春光在，人谁看牡丹。
晤连山令张羽皇率赠 其二
释今无（明代）

连山万仞石嵯峨，作宰还如作客过。旧日布袍犹自着，晴岚湿气较谁多。
望江南 秋怀
曹忱（清代）

当年去，不信别离长。红叶树头红泪落，绿鬓枕上倚云香。

一刻几回肠。

江头忆，五日住金山。竞渡锦标夸水戏，满城红袖泊船湾。

归去落珠环。
陈君式大夫恭轩
王安石（宋代）

恭轩静对北堂深，新斸檀栾一亩阴。
膝下往来前日事，眼中封植去年心。
每怀樽斝沾余沥，独喜弦歌有嗣音。
肯构会须门阀大，世资何用满籯金。
小南海
郭传昌（清代）

随喜到祇林，何年始布金。西来初地占，东去大江深。

山静宜禅悦，云慈见佛心。游人浑不解，合掌拜观音。
池上看金沙花数枝过酴醾架盛开
王安石（宋代）

故作酴醾架，金沙只谩栽。
似矜颜色好，飞度雪前开。
倚家弟调送张元春游岭南四绝 其三
王世贞（明代）

笔底江山已自灵，千峰匹马锦囊停。荆家莫诧关仝好，大庾南头分外青。
题陈德秀画四季枕屏图五首 其二
潘大临（宋代）

茅檐竹阁枕回溪，柳外平桥拍水低。在藻白鱼知鹭下，穿林黄雀觉蝉嘶。
题侗将军西园
毓朗（清代）

敛心玩泉石，缩眼察园林。野老无拘束，山泉有妙音。

地偏尘世隔，树密屋庐深。霭霭夏山色，寻阶上素襟。
过洪州
吕南公（宋代）

未定荣华与退休，三年四度过洪州。红尘白日知何得，西去东归不自由。

一带好山谁旧隐，百端閒事我新忧。可能石马亭边路，见客区区到白头。
诘旦思之世岂有不押之韵辄和北山十首 其八 萤
刘克庄（宋代）

忽忽聚还散，荧荧暗复明。去嫌灭烛秽，来照读书清。

不必烦罗扇，何妨屏铁檠。蚌珠大如月，不及尔身轻。
即事
张嵲（宋代）

屐齿休令破紫苔，柴门无客不须开。
雨余篱菊埋光去，木落前山献体来。
次韵叶致远见赠
苏轼（宋代）

欲求五亩寄樵苏，所至迟留似贾胡。
信命不须歌去汝，逢人未免叹犹吾。
人皆劝我杯中物，我独怜君屋上乌。
一技文章何足道，要言摩诘是文殊。
突永年镇僧居
李流谦（宋代）

风惨云低月欲堕，路上荒村愁僻左。
萧条横道屋三间，伛偻迎门僧一个。
夜深山换声砉然，恐来吹灯不敢眠。
明朝踏雪又西去，千叠万重山屈盘。
初秋遣怀
刘泰（明代）

商飙一剪入帘帷，共说今年气候迟。桐子坠青惊旧梦，豆花含紫待新诗。

囊空底用干元振，貌寝徒劳问客师。几欲登临看秋色，高僧未有白云期。
英宗皇帝挽词五首
王珪（宋代）

欲问俞跗术，秦亡世少传。
玉书缠命子，金鼎已成仙。
华渚星犹烂，昭陵柏未圆，
空余罪已诏，不似禹汤年。
赠新溪金如山
林弼（明代）

剑江西畔老耆英，眉寿将逢八秩龄。车裹蒲轮当有召，琴弹花县每能听。

志崇天爵头如雪，世问沧田眼似星。毫末不藏心地直，时烦矍铄到公庭。
碧云庵
陈岩（宋代）

常日双扉多不开，客须投分始相陪。
庭前蓦地失松影，试问碧云何处来。
望江南
陈朴（宋代）

形透日，七转任飞腾。幽入深严图宴坐，息无来去使神凝。却粒著奇能。

生神火，返本气清澄。九候浴时开地户，月中取火日求冰。五内换重新。
冬夜闻角声
陆游（宋代）

忆在梁州夜雪深，落梅声里玉关心。
山城老去功名忤，卧对寒灯泪满襟。
题辋川图后
文彦博（宋代）

吾家伊上坞，亦自有椒园。漠漠清香远，离离丹实繁。

盈襜常要采，折柳不须藩。每看辋川画，起予商可言。
游废观
杨炯（唐代）

青幛倚丹田，荒凉数百年。独知小山桂，尚识大罗天。

药败金炉小，苔昏玉女泉。岁时无壁画，朝夕有阶烟。

花柳三春节，江山四望悬。悠然出尘网，从此狎神仙。
延平阁閒望 其四
黄裳（宋代）

翠微虚白两圆融，爽气令人欲御风。晓傍雕栏初见日，水天都入混茫中。
鹧鸪
周文璞（宋代）

夜闻春雨来，浓绿净于洗。
有禽自南翥，自呼不能已。
岂非湘川下，或自东左起。
黄陵见哀妃，白下感游子。
仍多忧其兄，宛转深树里。
汝兄今何在，荆棘日靡靡。
岂非囚空山，或已投逝水。
年深桎造化，波冷皮肉死。
鹧鸪谨勿痛，此系造物理。
吾若破析言，汝恨入骨髓。
风吹慈竹林，苔晕上深紫。
吾亦念故乡，日夜梦邻里。
不如各归休，阙月照西鄙。
庄恪太子挽词二首
姚合（唐代）

晓漏启严城，宫臣缟素行。灵仪先卤簿，新谥在铭旌。

云晦郊原色，风连霰雪声。凄凉望苑路，春草即应生。

寒日青宫闭，玄堂渭水滨。华夷笺乍绝，凶吉礼空新。

薤露歌连哭，泉扉夜作晨。吹笙今一去，千古在逡巡。
汉嗣
唐彦谦（唐代）

汉嗣安危系数君，高皇决意势难分。

张良口辨周昌吃，同建储宫第一勋。
西江月（次方蒙斋月夜）
赵以夫（宋代）

几点垂垂北斗，一床悄悄西风。山河天地点尘空。月殿蟾蜍欲山。

舌本琼浆甘彻，鼻端玉蕊香通。棋边切莫笑衰翁。个里本来空洞。
东郭襟咏十首 其十 菊篱
王汝玉（明代）

种菊东篱下，芳丛经雨生。膏粱不可食，日夕待餐䕟。
湖上
徐一山（宋代）

堤上柳依依，柳风吹絮飞。
帝京三月尽，客子几时归。
山近鸟栖早，花残人买稀。
尽多湖水在，谁与浣尘衣。
长桥
顾于观（清代）

长桥跨通川，明星动川底。风吹桥上人，云随衣带起。
送曾宏甫知黄州四绝 其二
吕本中（宋代）

口唇白醭未尝开，正始馀音挽复回。他日炉香为谁起，公曾亲见了翁来。
咏史上·汉高帝八首
陈普（宋代）

金创可愈不容医，应念丁公相戹时。
不赖西风吹楚卒，千龙万虎亦何为。
送刘薰卿
曾丰（宋代）

未曾得隽利名场，犹敢犯危烟瘴乡。
大庾岭高梅挺拔，东莞天远海汪洋。
其凡饱以史收拾，所异刚于诗主张。
归数群雄可雌视，麒麟谁得碍康庄。
寄乡中诸故人
陈约（明代）

相逢何必论萍踪，旅食京华又朔风。老去岂知身入宦，觉来全觉梦成空。

鲈鱼故国莼丝晚，雁影寒江木叶红。为问南湖湖上月，几时诗酒共诸公。
唐许浑乌丝栏诗真迹赞
岳珂（宋代）

玉𥫽诗府旌阳仙，骖鸾翳凤珊瑚鞭。羽裳云锦朝帝垣，天凤戛佩披琅玕。

瑶阶十二琪树连，珠晖璧魄环非烟。手按碧蕊丹葩鲜，昆阆七七争芳妍。

翩焉来下探九渊，攫颔惊起龙正眠。茫茫尘劫今几年，北斗柄烂东海田。

袖中琲琲辉且圆，琤琮落笔如流泉。乌栏锦褾馀百篇，狱宝上烛牛斗躔。

御题小玺今宛然，已散复合庸非天。鲸鱼东去云浪翻，晴昼昳荡开虎关。

紫金浮玉月满川，大招为赋乘槎骞。
次韵见寄 其二
李之仪（宋代）

东坡流落坐多言，我欲无言亦未全。好辨悬知非获己，力行到未信为贤。

抱琴有味无彭泽，沽酒何妨问玉川。只拟饮呼出门去，强麋置网岂当然。
到三圣庙坐池亭久之记经四十字
陈鉴之（宋代）

倦踏软尘陌，琳宫取次行。
红桃窥潋滟，翠柳立虚明。
眼底得诗料，耳根犹市声。
黄冠啜茗茶，犹有旧交情。
显凡翊夫出示晚步武担山之作奉和 其一
杨承禧（清代）

城隅荒僻问谁来，二子能居何陋哉。雨后新苔随屐合，风前敝席映门开。

久幽不改沈冥操，多累元非隐遁才。相与褰襟延暝色，空思呼酒傍池台。
出游归卧得杂诗
陆游（宋代）

晚交数子多才杰，谁肯频来寂寞乡？但寄好诗三四幅，绝胜共笑亿千场。
汉上赠查韬荒
柯崇朴（清代）

我从蓟北千山至，君自滇南万里来。乡思尚悲吴苑隔，客愁且向汉江开。

薰风到处迷芳草，玉笛吹残怨落梅。漫道相逢始倾盖，十年早识子云才。
杭州杂诗和林石田
汪元量（宋代）

春去雨方歇，水流花自飞。
人生蝼蚁梦，世道犬羊衣。
日月东西驿，乾坤阖闢扉。
斯令无二子，空有首阳薇。
和詹守二首
吴芾（宋代）

特迂千骑访柴门，多谢清朝皂盖臣。
肯为衰翁留竟日，顿令寒谷暖生春。
论心便觉尘襟豁，刮目仍观妙句新。
转盼又还成远别，相思后夜定伤神。
偶见孟博送仲久诗章辄题二绝代赠
赵汝腾（宋代）

扁舟乘兴山阴道，春半园林雪未消。
便解貂裘从我在，小窗幽寂共箪瓢。
贵溪道中四绝
郑刚中（宋代）

人见寒云冻欲垂，暄呼争愿玉花飞。
谁知万里征途上，季子囊中未有衣。
送周荇农北上 其二
李杭（清代）

穷边回首莽神州，浊酒难销壮士忧。沧海鲸钟铿碧浪，大江鼍士动高秋。

怀才世已思安石，献策君真过马周。休笑书生无骨相，请缨从此觅封侯。
过镇巢
黎廷瑞（宋代）

过尽黄芜岸，开桥小雨时。
城居悬似燕，山势缩如龟。
岁旱圩田薄，天寒土屋宜。
呼童沽白酒，巢口赛新祠。
庆东原·暖日宜乘轿
白朴（元代）

暖日宜乘轿，春风堪信马。恰寒食有二百处秋千架。对人娇杏花，扑人飞柳花，迎人笑桃花。来往画船边，招飐青旗挂。
题蒋星华遗像 其二
陈铣（清代）

忆昔相逢甥馆中，廿年尘事叹匆匆。而今画里容颜似，无复樽前笑语同。
初到延平会四邑宰
陈宓（宋代）

是邦凋瘵古来无，只为从前有羡馀。
第一切须除此弊，庶几民力少能舒。
赋得陇坻雁初飞诗
萧纲（南北朝）

高翔惮阔海，下去怯虞机。雾暗早相失，沙明还共飞。

陇狭朝声聚，风急暮行稀。虽弭轮台援，未解龙城围。

相思不得返，且寄别书归。
伤贾老
郑獬（宋代）

世事一毫不挂眼，放怀只用酒为年。
已从车后携一榼，更向杖头留百钱。
顾我曾传丹鼎诀，疑君便是紫芝仙。
忽如蝉蜕不复见，雨坏茅斋八九椽。
阮梅峰举似题高沙郡圃醉醒亭绝句因继元韵并
李曾伯（宋代）

杨柳依依拂短亭，看看飞絮又成萍。
老来世味都尝遍，不待邻鸡唤梦醒。
六么令·清阴一架
丁宥（宋代）

清阴一架，颗颗蒲萄醉花碧。
送茅山刘书记游南岳
杨至质（宋代）

忆共住华阳，晴蓝紫朮香。空山今诣阙，吾子亦游方。

草露双芒屦，丹经一布囊。好登祝融顶，红橘迸扶桑。
胡文定公挽诗三首 其三
刘子翚（宋代）

奕叶论深契，平生仰大儒。淹留趋绛帐，寂寞奠生刍。

忍见摧梁木，悲歌碎玉壶。尺书垂奖意，提耳愧朱愚。
诗一首
欧阳修（宋代）

文出升平世，禾生大有年。
四克今日月，六合古山川。
反朴次三今，古文丁一千。
王功因各定，大作不相沿。
主化布于下，人心孚自天。
上方求士切，公亦立仁先。
才行苟并至，位名尤两全。
末由弓冶手，安比父兄肩。
幸及布衣仕，宜希守令先。
尺刀元并用，丹白具同研。
去吏多甘老，休兵坐力田。
干戈包已久，永卜本支延。
立冬前后大雷电震者数日
方一夔（宋代）

云如车駮低压城，红光闪电枉矢行。老龙偷出牛蹄泓，霹雳数声惊顽冥。

雨下如注翻四溟，黑风吹落鱼鲔腥。蚯蚓奋角蛇怒鳞，穴居林处无潜形。

小目飞笺奏天庭，速收阿香加诛刑。夜阑景霁百怪停，炯炯北极环众星。
布袋像赞
释广闻（宋代）

牙关咬定，行又行不上。布袋紧靠，放又放不下。知他里许，有甚兜率内院底。

十字街头，辽天索价。
夜行船·漏水迢迢清夜
石孝友（宋代）

漏水迢迢清夜。露华浓、洞房寒乍。愁人早是不成眠，奈无端、月窥窗罅。心心念念都绿那。被相思、闷损人也。冤家你若不知人，这欢娱、自今权罢。
幽居
陆游（宋代）

落叶纷可扫，幽花寒自开。
囷空无雀噪，门静有僧来。
孤学时方弃，穷途势莫回。
呼儿了租赋，莫待县符催。
老君庙
温庭筠（唐代）

紫气氤氲捧半岩，莲峰仙掌共巉巉.庙前晚色连寒水，

天外斜阳带远帆。百二关山扶玉座，五千文字閟瑶缄。

自怜金骨无人识，知有飞龟在石函。
咏萤
止庵法师（明代）

念尔一身微，秋来处处飞。
放光唯独照，引类欲相辉。
白发嫌催节，青灯妒入帏。
老僧无世相，容得绕禅衣。
颖生重葺环翠楼成寄题
陈宝琛（清代）

乌山一角青，我春复我秋。国改乔木在，卜居无此幽。

曩哲肯堂构，望云早归休。遗经逮诸孙，露车当横流。

缅怀黄农世，高契园绮俦。三山双塔间，虫鸟相唱酬。

五十忽已至，正月千岁忧。木榻分坐穿，生圹久自谋。

知命圣有学，易理如环周。蹑景负息壤，吾宁忘吾楼？
峡山飞来寺
伦以诜（明代）

飞来千古寺，缓步踏平芜。绕径苍苔合，凌空翠壁孤。

花深频眺望，昼浅罢传呼。却爱山僧静，萧然一事无。
蝶恋花
凌云翰（元代）

过雨春波浮鸭绿。草阁三间，人住清溪曲。旧种小桃多似竹。

乱住遮断松边屋。

有客抱琴穿翠麓。隔水呼舟，应是怜幽独。历历武陵如在目。

几时同借仙源宿。
会昙老
释净端（宋代）

渔家生计好，终日泛轻舟。剪竹为竿钓，裁荷作酒瓯。

只知溪上乐，不识世间愁。昨夜岩隈下，蓑衣忘却收。
白云期（黄石岩下作）
白居易（唐代）

三十气太壮，胸中多是非。六十身太老，四体不支持。

四十至五十，正是退闲时。年长识命分，心慵少营为。

见酒兴犹在，登山力未衰。吾年幸当此，且与白云期。
送郑锡（曙曾事此公季父）
司空曙（唐代）

汉阳云树清无极，蜀国风烟思不堪。

莫怪别君偏有泪，十年曾事晋征南。
耄志十首
刘克庄（宋代）

此篇不是臣当笔，清晓貂珰忽踵门。
腾欲散文安用偶，卿多古意勿伤繁。
院收同列残篇去，家有先朝圣笔存。
臣亿何尝无气性，刍言安得及王言。
北道题壁
黄道让（清代）

未免他乡似故乡，万家云树总苍茫。风前客试新调马，雨后人耕旧战场。

村学书声停卓午，社翁醉影散斜阳。湖山满眼虽然好，不及关门一炷香。
和元京兄赋苹花
孙岩（宋代）

一春观物眼，红紫厌缤纷。
此水浮明玉，何人翦白云。
惠风游汉女，吉日礼湘君。
地僻应无是，留花混藻芹。
题人舫斋
曹勋（宋代）

君家作屋拟虚舟，想见低窗事事幽，
竹干巧同樯影寺，帘波寒并水光浮。
五湖烟月应无意，四海风尘计少留。
挂旆天山端有待，要凭巨楫济横流。
人日喜晴
李全昌（明代）

名利从前总一无，却看多少换蘼芜。身栖盘谷应携杖，门设柴蘼懒贴符。

纵许蔽裘逢岁涤，休教本脸上场糊。爆声只羡邻童闹，那得同将老景扶。
送魏君俞知宿迁
黄庭坚（宋代）

魏侯得名能治剧，江湖作吏声籍籍。
人言才似钜鹿公，诏书擢守二千石。
前日见贤後得罪，艾封沾襟复自悔。
牛刀割鸡不作难，看公来上宿迁最。
司中司命五首
佚名（隋代）

云兮飘飘，风兮稜稜。
飚驭返空，杲日来升。
归旎扬扬，众乐锵锵。
我神式欢，惠我嘉祥。
章琴若同年殁经年矣其子乞诗为赋长句
夏孙桐（清代）

壬午南榜多隽才，冯蒯时誉为之魁。

袁朱许刘唐鲍吕，文章政事争雄恢。

章孙郎潜独味道，翩翩二李郊祁偕。乘时杨张并奋起，道虽不同情则谐。

惟君与我共里闬，后先亦复金门排。我晚一麾去湖海，君尤雅尚超凡埃。

十年横舍作都讲，定海绝学从沿洄。代根心本欧西术，近攀李华相冁咍。

四门创始拥皋比，风采一鹗迈等侪。翩然归欤念吾党，安定教授分两斋。

会逢海内遍兴学，以新嬗旧缔造赅。临桂尚书酷爱士，事咨伯始无疑猜。

尝言君能无不可，梁栋枲桷悉中材。岂知君仅小试耳，汪汪千顷讵有涯。

朝簪早谢自乐志，乡髦后起多受裁。元亭并绝美新作，通德竟免黄巾灾。

荒江日月甘寂寞，沧桑不扰淡定怀。昔岁登堂慰契阔，须眉垂雪惊初衰。

羡君守道能自适，柴桑汐社相徘徊。饰巾待尽见高致，凿楹有书贻后来。

迥念旧侣几存在，升沈今日同蒿莱。勋名固己随过翼，著述犹或珍烟炱。

全真葆璞有天幸，有道无愧诚难哉。况我孤云逐尘鞅，眷望乡国天一隈。

絮酒酹君赋思旧，临风老泪挥琼瑰。
题白龙洞三首 其三
赵蕃（宋代）

俞君昔行倦，曾此见留题。丘壑胸中具，烟云笔下跻。

如闻在干越，复道走江西。使我登临处，依依独杖藜。
晚过邻曲
陆游（宋代）

阳狂跌宕送年华，信步来寻野老家。
浅濑水清逢立鹭，横林叶老数栖鸦。
书生一饱依耕耒，壮士孤愁入戍笳。
王绩但思酣美酝，葛洪不复问丹砂。
读山海经十三首·其八
陶渊明（魏晋）

自古皆有没，何人得灵长？
不死复不老，万岁如平常。
赤泉给我饮，员丘足我粮。
方与三辰游，寿考岂渠央！
和舒伯源梅花韵 其五
李正民（宋代）

一种幽香取次宜，耻同桃杏献琼肌。为嫌脂粉污真色，谁道冰容不入时。

寒透芳心能底瘦，风欺弱质等閒吹。清樽何惜花前醉，莫待飘零空折枝。
送潘子朋入京
陈克侯（明代）

建章佳气晓茏葱，夹陛传呼綵仗重。万国竞欣承湛露，五云齐仗祝华封。

西陲鼓角秋仍急，南海珠玑岁自供。共拟严徐应召对，草茆何以答遭逢。
雪中
方岳（宋代）

行缠不了醉生涯，空宿沙头卖酒家。
最是晓寒吟未稳，雪深无面见梅花。
挽沈伯华
李正民（宋代）

望出东阳裔，蝉联济美材。海邦歌政化，泽国早归来。

甲第朱门掩，佳城白日开。松风九原陌，薤露有馀哀。
次韵胡汝明 其二
葛胜仲（宋代）

南枝连夜犯寒开，好事谁曾步屧来。上客固知心匪石，为花烧烛耻瓶罍。
送和二尹还任宜兴
徐溥（明代）

吾邦少尹真瑰奇，连艘千里来京师。浃旬了却公家事，南薰五两催行期。

一杯饯别长安道，吏民悬望归来早。哦松正尔及清秋，触处炎歊净如扫。
宫中调笑·团扇
王建（唐代）

团扇，团扇，美人病来遮面。
玉颜憔悴三年，谁复商量管弦。
弦管，弦管，春草昭阳路断。
赠如璧长老二首 其二
赵鼎臣（宋代）

自为云山作主人，更邀麋鹿作比邻。一斋一粥今禅伯，无姓无名古逸民。

尽了委缘心似水，未捐习气笔如神。丐师石上菖蒲节，要度人间八十春。
大梁见乔诩
罗隐（唐代）

湘水春浮岸，淮灯夜满桥。六年悲梗断，两地各萍漂。

刀笔依三事，篇章奏珥貂。迹卑甘汩没，名散称逍遥。

好寺松为径，空江桂作桡。野香花伴落，缸暖酒和烧。

晋沼寻游凤，秦冠竟叹鸮.骨凡鸡犬薄，魂断蕙兰招。

怅望添燕琯，蹉跎厌鲁瓢。败桐方委爨，冤匣正冲霄。

战代安釐国，封崇孝景朝。千年非有限，一醉解无聊。

漏永灯花暗，炉红雪片销。久游家共远，相对鬓俱凋。

运命从难合，光阴奈不饶。到头蓑笠契，两信钓鱼潮。
答宋懋宗寄夔州五十诗三首 其三
黄叔达（宋代）

碑同岘首千年石，诗到夔州十绝歌。他日巴人怀叔子，时时解著手摩挲。
滕王阁 其二
徐俯（宋代）

云气浮高栋，波澜绕古城。雨馀山更碧，叶下水逾清。

燕语留秋色，鸦声落晚晴。昔王歌舞地，帆急见山行。
东山草堂一首送东山刘先生致仕
陆深（明代）

堂成十载昼扃扉，不负山灵将相归。物外渔樵相问答，阶前猿鹤有光辉。

偏宜夜月凉先到，可忍春云湿未飞。想得夜阑还有梦，龙纹时动箧中衣。
病起枕上口占三绝句奉呈公实峤之贤伯仲一笑
张元干（宋代）

天上宝囊无尽藏，向来密赐被先王。
自怜门下老宾客，燕寝饱曾闻妙香。
社日醉起
赵蕃（宋代）

醉状初如春水船，梦成蝴蝶更翩翩。觉来已是情无奈，那更急风吹雨颠。
摩诃罗国娑般檀寺述志
慧超（唐代）

不虑菩提远，焉将鹿苑遥。祇愁悬路险，非意业风飘。

八塔难诚见，参著经劫烧。何其人愿满，目睹在今朝。
奉和九月九日登慈恩寺浮图应制
卢藏用（唐代）

化塔龙山起，中天凤辇迂。彩旒牵画刹，杂佩冒香萸。

宝叶擎千座，金英渍百盂。秋云飘圣藻，霄极捧连珠。
落日泛舟东溪诗
任昉（南北朝）

黝黝桑柘繁，芃芃麻麦盛。交柯溪易阴，反景澄馀映。

吾生虽有待，乐天庶知命。不学梁甫吟，唯识沧浪咏。

田荒我有役，秩满余谢病。
西芦词
袁袠（明代）

秋雁集复飞，寒潮明更灭。
日暮风起时，芦子花如雪。
偈颂七十六首
释子益（宋代）

欲明此道，须遇其人。
其人既遇，十倍收成。
挽朱丞一首
刘克庄（宋代）

伯厚汉人推雅操，庆馀唐世擅诗盟。
辞家东走先□□，奉对南廊晚策名。
昨日庭移二松种，几时坟有一芝生。
遥知灵鹫山边路，烟惨云愁薤露声。
次韵秉国种菊
于石（宋代）

渊明令彭泽，自谓归来好。
外物一无累，刚被菊花恼。
东篱兴悠然，一醉舒怀抱。
陶没已千载，爱菊人何少。
谁能轻富贵，高蹈一世表。
种菊学渊明，此意何矫矫。
栽培春雨中，不待秋风老。
南山无古今，世事何时了。
先生笑不言，杜门方却扫。
风猛不得渡淮薄暮投宿
佘翔（明代）

朔风吹雪路漫漫，浪涌长淮欲渡难。今夜谁家堪寄宿，荒村犬吠一灯寒。
闻水
徐照（宋代）

灯光难照客怀开，忽听寒声响似雷。
天气无风树无叶，道州半夜水流来。
山居十三首
蔡格（宋代）

此身终老太平年，何事修真颠倒颠。
但得开颜随日赏，醉眠花下也神仙。
和进樱桃上宜谕近臣洛中今年进樱桃甚大当是
李复（宋代）

四月樱桃始烂红，拜章驰驿岁常同。
留都旧事修邦贡，荐庙清朝广孝风。
翠笼摘从西后宛，彩奁进入大明宫。
近臣曾见天颜喜，清晓分颁到省中。
念奴娇（绵州表兄生日绍定壬辰五月）
魏了翁（宋代）

被东风吹送，都看尽、蜀三川。向涪水西来，东山右去，剑阁南旋。家家露餐风宿，数旬间、浑不见炊烟。踏遍王孙草畔，眼明帝子城边。

万家赤子日高眠。丝管夜喧阗。自梓遂而东，岷峨向里，汉益从前。人人里歌涂咏，愿君侯、长与作蕃宣。我愿时清无事，早归相伴华颠。
写怀 其二
释行海（宋代）

独立吴山望越山，海门人去几时还。故乡犹隔苍茫外，一点征愁落日间。
将及熟溪
韦骧（宋代）

东风吹散黑云轻，渐望吾疆野色青。料得熟溪滩响急，到时聊为驻轩听。
端狮子赞
释师范（宋代）

要弄便弄，要置便置。眼晴倒转，眉毛踢起。虽然好个金毛，争奈爪牙未备。
念奴娇 乙巳中秋用东坡韵寄广陵诸旧游
陈维崧（清代）

月明如此，问江山今古，几多陈迹。谁把桂轮今夜里，碾破楚天新碧。

玉臼无声，银河有影，一片清虚国。醉馀莫笑，旧游吾尚历历。

记得杜牧司勋，江湖落拓，曾作扬州客。爱杀打头天上月，管甚中秋七夕。

一别凄然，吾生可惜，塌尽鹍鹏翼。夜云深矣，依稀楼外吹笛。
桂阳宰胡达信同年见赠三首次韵
黄公度（宋代）

场屋声名识子初，气吞杨孔况其馀。
十年流落犹州县，千里往来只简书。
卧雨餐风从鞅掌，昂霄耸壑正权舆。
割鸡久屈屠牛手，洗眼天涯看诏除。
喜雨
欧阳修（宋代）

大雨虽霶霈，临辙分晴阴。
小雨散浸淫，为润广且深。
浸淫苟不止，利泽何穷已。
无言雨大小，小雨农尤喜。
宿麦已登实，新禾未抽秧。
及时一日雨，终岁饱丰穰。
夜响流霡霂，晨晖霁苍凉。
川原净如洗，草木自生光。
童稚喜瓜芋，耕夫望陂塘。
谁云田家苦，此乐殊未央。
拟寒山寺 其六十六
释怀深（宋代）

六十休造屋，七十莫置衣。纵然得受用，能得几多时。

身心要早歇，准拟与死期。正如人远出，预辨者便宜。
风光草际浮
吴秘（宋代）

草色春沙里，风光晓正幽。
轻明摇不散，郁昱丽仍浮。
吹缓苗难转，晖闲叶本柔。
碧凝烟彩入，红是日华流。
耐可披襟对，谁应满掬收。
恭闻掇芳客，为此尚淹留。
三姝媚 六禾见示催柳词，为和一解
陈洵（清代）

鞦韆墙外道。为佳人凝妆，黛蛾羞扫。采绿汀州，半李婚桃嫁，燕莺频报。

病损腰支，应懒斗、罗裙芳草。往事销魂，谁挽青春，教伊年少。

金缕秋娘歌了。听翠笛声中，几多情调。莫是东风，到有时才尽，剪刀难巧。

劝酒光阴，空泪眼、当筵残照。第一相思无奈，樊姬俊小。
月潭
释心月（宋代）

皎洁清光艳艳寒，几回捞摝犯波澜。
凭谁说与寒山子，莫把吾心一样看。
导引·祥符盛际
佚名（宋代）

祥符盛际，二鄙正休兵。瑞应满寰瀛。东封西祀鸣銮辂，从幸见升平。仙游一去上三清。庙食享隆名。寝园松柏秋风起，箫吹想平生。
抱旂山
方信孺（宋代）

面势翩翩天外山，彩旂常在翠云间。太平官府无公事，尽好高牙相对閒。
三君咏 其三 狄梁公
高适（唐代）

梁公乃贞固，勋烈垂竹帛。昌言太后朝，潜运储君策。

待贤开相府，共理登方伯。至今青云人，犹是门下客。
雪夜邓州顾别驾送至丹江有诗见赠赋此答之
张九一（明代）

寂寂丹江夜色空，风尘郡国叹飘蓬。
岂无佐吏如殷浩，雅有中郎识顾雍。
雪霰微茫渔火外，星河摇落戍楼东。
怜君尚策青丝骑，却与山阴访戴同。
江城子·柳梢无雪受风吹
王质（宋代）

柳梢无雪受风吹。绿垂垂。乳鸦啼。直下蒲萄，春水未平堤。却似啼年春气早，白团扇，已相宜。红巾当日鸟衔飞。曲江湄。暮春时。孔雀麒麟，交蹙绣罗衣。何似野堂陪胜客，花影外，竹影移。
梅花十绝追和张文潜韵
王之道（宋代）

竹外山前见嫩黄，水沉清渍雪肌香。
应嫌桃李风姿俗，故作寻常淡淡妆。
閒居即事
王炎（宋代）

四面青山合，中藏小隐家。
谋栽陶令秫，学种邵侯瓜。
笋长多添竹，荷高渐有花。
林泉宜寂静，鼓吹厌鸣蛙。
观苏城闾阎之盛不减昔年既以慰怀兼成是什
弘历（清代）

旋转深叨造化功，昨春犹疫幸秋丰。肉疮剜补嗟黎献，满益损谦切已衷。

资食资衣廑宵旰，任亲任近绕西东。羽林扈卫曾何藉，膝下原吾赤子同。
题清虚堂
白玉蟾（宋代）

月移花影来窗外，风引松声到枕边。
长剑舞余烹茗试，新诗吟就抱琴眠。
酒醅初泼青螺髓，香篆常烧紫马鞭。
九曲溪头冲佑观，清虚堂里有神仙。
五月十日雨中饮
梅尧臣（宋代）

梅天下梅雨，绥绥如乱丝。
梅生独抱愁，四顾无与期。
妻孥解我意，草草陈酒卮。
槛外百竿竹，新笋高过之。
竹色入我酒，变作青琉璃。
一饮眼目光，再饮言语迟。
三饮颓然兀，左右叹我衰。
有鸟从东来，引头闯深枝。
发声醒我醉，提壶美无疑。
典衣不直钱，唯是布与絺。
安得如古人，车傍挂鸱夷。
题子陵钓台
李昱（明代）

汉祖龙飞日，先生钓泽中。布衣曾友道，台鼎不偿功。

七里滩头月，一丝亭上风。古今评论者，只作隐沦同。
郑安道终岁相聚临别以诗见贻次韵为谢
戴炳（宋代）

解把诗言别，那无计可留。梅花两心事，寒雁五更愁。

我亦高悬榻，君须独卧楼。后回相忆处，莫返雪中舟。
乍晴行西村
陆游（宋代）

堤树丛祠北，烟村古埭南。
买鱼论木盎，挑荠满荆篮。
积潦经旬月，晴光见二三。
农功殊可念，保麦复祈蚕。
冯当世湖西口占还舟中却寄
刘攽（宋代）

落日回船烟水明，残霞黯黯共离情。南飞多少江凫翼，好倩樯乌遍寄声。
题作么山居十首 其八
释函可（明代）

参叶聊当茗，无人自一杯。门前屐齿响，定是老僧来。
中秋月（一作廖凝诗）
李洞（唐代）

九十日秋色，今秋已半分。孤光吞列宿，四面绝微云。

众木排疏影，寒流叠细纹。遥遥望丹桂，心绪更纷纷。
送杨道父赴廷试
李吕（宋代）

每念先游尝慨叹，於君先世最周旋。
神驹堕地真千里，老木蟠空已百年。
此去汉庭应籍甚，向来蜀产久萧然。
锦衣归日烘晴昼，应与莱衣巧斗鲜。
访李秋谷祠堂遗址
陈琏（明代）

前代有名臣，晚节号秋谷。声名隘寰宇，勋业重钧轴。

初年居许昌，别墅依水曲。光风泛崇兰，苍雪洒修竹。

当时择名胜，此地擅幽独。俯仰成百年，乐事随转烛。

故基长蒿莱，终日来樵牧。我今重经过，恻怆访遗躅。

清风已寥寥，芳草几回绿。
无题三首
钱惟演（宋代）

香歇环沉无限猜，春阴浓淡画帘开。
有时盘马看犹懒，尽日投壶笑未回。
蝶怨岂能重传粉，雉娇疑待更求媒。
啼粧不治金翘闇，肠断温郎玉照台。
夏侯彦济武陟主簿
梅尧臣（宋代）

怀县曾余往，风谣为尔知。
寒先太行近，润接大河卑。
宾酒栽公秫，晨羹翦露葵。
簿书行正委，何似布衣时。
饯郢州李使君
苏颋（唐代）

楚有章华台，遥遥云梦泽。复闻拥符传，及是收图籍。

佳政在离拥，能声寄侯伯。离怀朔风起，试望秋阴积。

中路凄以寒，群山霭将夕。伤心聊把袂，怊怅麒麟客。
谯都对酒忆玉函山
晁补之（宋代）

不遣西楼对玉函，宋谯频缀副车衔。
今年重污花前酒，犹是扬州别驾衫。
入闽道中
戴复古（宋代）

山中寂寞去程赊，莫惜频频到酒家。
行李萧然还不倍，担头颠倒插梅花。
海会寺
钱琦（明代）

草莽英雄地，楼台歌舞春。荒烟迷断础，净业忏前因。

潮长龙归钵，亭空鸟唤人。自今依慧日，无复海扬尘。
衡岳铨德观作 其二
王庭圭（宋代）

碧玉峰前云满径，赤栏桥畔柳参天。长廊静夜松风起，写得馀声入响泉。
读高帝纪
周紫芝（宋代）

始皇坑儒生，秦室遂颠覆。取冠溺其中，何乃踵前躅。

亭长初秦民，秦事鉴已熟。事有异取舍，安用自窘束。

方从丰沛豪，起逐中原鹿。君王自神武，将士岂局促。

当时分汉茅，素行甚污辱。屠沽与刀笔，杂然非一族。

叔孙晚见推，韩彭旋烹戮。一弛复一张，往往如转轴。

高皇躬独断，此理深照烛。英风渺何之，遗事空简牍。
山居杂诗九十首
曹勋（宋代）

露蜂缀林薄，土蜂翔户内。
飞绕旬日閒，穿穴皆其类。
众声互起息，哄然自闤闠。
螫幼成腫毒，居闲视其未。
和李生湛然闻杜鹃有感之作
段成己（金朝）

五更枕上梦魂清，初听催归第一声。我本无家更安往，任渠啼血不关情。
冬夜
陆游（宋代）

穷巷萧条早闭门，北窗灯火夜昏昏。
老于俗事不挂眼，愁忆故昏空断魂。
急雪打窗飞砾细，狂风卷野怒涛翻。
土床纸帐寒无寐，强把村醅不厌浑。
悼松庵性海师淮
王绂（明代）

方外交情师最优，寻常相见即相留。蒲团对坐听松雨，茶具同携瀹涧流。

丈室独存禅榻冷，一灯空照影堂秋。固知去住皆虚幻，顾我能无感旧游。
次韵叔易四绝句 其四
李纲（宋代）

初寒一醉万家春，尚有陶翁漉酒巾。五牧潘葑新酿熟，开樽应忆未归人。
即事
龙燮（清代）

载笔相如已倦游，《甘泉》书上不曾收。挂冠敢道辞神武，抗疏非同乞越州。

一叶宦沈沧海里，双扉家在碧江头。遥知白发低垂甚，北望真牵万里愁。
成都运司西园亭诗 翠锦亭
许将（宋代）

阑干窦溜长，䆗窱空埃静。修林密总翠，尽得锦城景。

云舒青青色，风散骚骚影。未为夜行人，共此昼夜永。
述怀 其一
周淑履（清代）

轧轧机杼声，漠漠空天雪。操作入中宵，十指皆皴裂。

积丝匹难成，不忍中道绝。著此缟素裳，怡然矢同穴。
句
崔仰之（宋代）

山色监色回，江流入汉清。
从太守黄公登西湖待月台
孔武仲（宋代）

星斗垂天月淡明，九衢歌鼓乐升平。
当时常侍传呼处，只有荒陂凫雁声。
生查子·冬日怀韩夫人
王微(明代)（明代）

雁过纸窗寒，月到空阶冷。病已不堪愁，梦去人初醒。
犹忆少年时，寄迹如萍梗。一幅落梅中，相携问花影。
唐彦猷挽词 其二
蔡襄（宋代）

旧德推当代，新悲入故乡。直当冠獬豸，清可濯沧浪。

美研精煤色，文瓯昼茗香。生平无复见，流涕送幽堂。
四牡
佚名（先秦）

四牡騑騑，周道倭迟。岂不怀归？王事靡盬，我心伤悲。

四牡騑騑，王王骆马。岂不怀归？王事靡盬，不遑启处。

翩翩者鵻，载飞载下，集于苞栩。王事靡盬，不遑将父。

翩翩者鵻，载飞载止，集于苞杞。王事靡盬，不遑将母。

驾彼四骆，载骤骎骎。岂不怀归？是用作歌，将母来谂。
溪湾
赵讷轩（宋代）

晒网渔人路，高低四五家。
半篙四五家。半篙春水竹，
一树夕阳四。鸥静机忘鹭，
牛行背立鸦，牛行背立鸦。
白头村叟醉，茅店酒仍赊。
谢翁宏以诗百篇见示
廖融（唐代）

高奇一百篇，造化见工全。积思游沧海，冥搜入洞天。

神珠迷罔象，端玉匪雕镌。休叹不得力，离骚千古传。
同达奚宰游窦子明仙坛（一作同张明府游仙台）
朱湾（唐代）

松桧阴深一径微，中峰石室到人稀。仙官不住青山在，

故老相传白日飞。华表问栽何岁木，片云留著去时衣。

今朝茂宰寻真处，暂驻双凫且莫归。
送潘君之安徽作宰二章 其一
姚燮（清代）

不信文章艰一第，误君经济又三年。荡胸纵有须弥海，搔首难凭莽荡天。

与共蓟门今日尽，相逢陌上后期悬。逡巡我尚迟还海，舍我先行为我怜。
铜雀妓二首
王勃（唐代）

金凤邻铜雀，漳河望邺城。
君王无处所，台榭若平生。
舞席纷何就，歌梁俨未倾。
西陵松槚冷，谁见绮罗情。

妾本深宫妓，层城闭九重。
君王欢爱尽，歌舞为谁容。
锦衾不复襞，罗衣谁再缝。
高台西北望，流涕向青松。
三月八日草堂独坐
叶梦得（宋代）

四年身不到吾庐，底处仍堪话左符。闭阁漫怜公事少，投簪敢说宦情无。

军声早已吞穷寨，使指何时返旧都。故作茅堂开水槛，要知心自在江湖。
题壁
张耒（宋代）

命驾欲诣客，欲去复迟迟。
事幸无甚急，何用劳驱驰。
家贫幸有酒，亦略具鲜肥。
且复东窗下，高歌醉而嬉。
阳羡杂咏十九首。鸿盘
陆希声（唐代）

落落飞鸿渐始盘，青云起处剩须看。

如今天路多矰缴，纵使衔芦去也难。
千秋岁 其二 午日祝江明府
尤侗（清代）

文通能赋。梦笔如风雨。采杜若，潇湘浦。驱车越峤远，岸帻吴山暮。

衙放了，锦帆花月迎明府。

佳节逢端午。胜事传三楚。系彩线，穿菰黍。寿杯菖叶酒，乐语离骚句。

讴歌者，芙蓉江上喧龙鼓。
谢君仪携酒要客慰唁愁寂二首 其一
郭祥正（宋代）

佳客过穷巷，良朋复可要。静缘棋局乱，愁逐酒杯销。

花底莺声度，林间雨点飘。晚春频一醉，何必拟松乔。
为问
谭宗浚（清代）

兵戈犹未定，复此寄江干。落叶下前岭，孤村生暮寒。

贫疑诗卷崇，病爱酒杯宽。为问秋来燕，雕梁几处完。
句
罗太亨（宋代）

且追白社为耆会，纵买黄金肯少年。
杂曲歌辞。乐府
陆长源（唐代）

芙蓉初出水，菡萏露中花。风吹著枯木，无奈值空槎。
贡院楼北新栽小松
钱众仲（唐代）

爱此凌霜操，移来独占春。贞心初得地，劲节始依人。

笼月烟犹薄，当轩色转新。枝低无宿羽，叶静不留尘。

每与芝兰近，常惭雨露均。幸因逢顾盼，生植及兹辰。
挽余廷心
伯颜（子中）（元代）

义重身先死，城存力已穷。百年深雨露，一士独英雄。

甲第声华旧，文章节概中。只今千种恨，遗庙夕阳红。
登厦门南普陀和易实甫原韵乙未
俞明震（清代）

登临初见海嵯峨，回望神州感逝波。坐久自疑趋大壑，再来应逝泣磐陀。

愁边草树天风急，泪眼乾坤落照多。今日五洲成大梦，独留残梦在岩阿。
武林山十咏·灵隐寺
梅询（宋代）

千峰凌紫烟，中有梵宫阙。
灵眄极幽栖，尘心自超越。
松篁发春霭，桂实坠秋月。
争得谢世人，兹焉老华发。